钦定古今图书集成/明伦汇编/闺媛典/第029卷 > 颍川郡太夫人陈氏神道碑 前人
## 钦定古今图书集成/明伦汇编/闺媛典/第029卷 > 颍川郡太夫人陈氏神道碑 前人

颍川郡太夫人者，讳某，字某，雷州大首领陈元之女，
罗州大首领杨历之妻，骠骑大将军兼左骁骑大将
军虢国公思勗之母也。陈氏家富甲兵，世奠峤外。夫
人诞灵豪右，淑问幽闲。六行天至，不因师氏之学；四
德生知，无待公宫之教。原夫陈本妫水，杨承赤泉，九
贞，为郡良吏，出守中国。五马浮江，侨人占守。南海两
州接县，二门齐望，卜妻鸣凤，择对乘龙，杨翁有聘玉
之祥，应姬获探金之庆。虢公弱冠昇仕，鞠躬禁闱，正
性本乎胎教，刚肠形乎义色。神龙三年七月五日，北
军作难，西华失守，骑入宫壸，兵缠御楼。公孤剑凌锋，
群凶夺气，仓卒之际，安危是属。既立殊常之勋，遂蒙
超次之命。受银青光禄大夫上柱国弘农县公，行内
常侍。其后改拜将军太夫人，是加爵邑，堂高九仞，禄
重万锺，朝廷美其扬名，州党尊其远听。夫人富而好
俭，贵而能勤，身却锦绣，手亲纺绩。公每昏定晨省，夫
人必诫之忠孝劝学。文武常谓：“汝口称思勗，当心念
其义。父母名之，欲汝三思而勗励也。”故虢公便习干
戈，渔猎书史，致命伐罪，擒叛獠于百越；写诚誓众，破
狂蛮于五溪。斗子弟如使手足，请风雷若应期，契圣
朝答高秩于骠骑，酬大封于虢略，岂非以辞第之恳
忠，诚断织之明训，臣节立矣，君恩厚矣；子孝成矣，母
慈著矣。备此四者，善孰加焉！抑神道祐心，而人伦兴
行。《诗》曰：“母氏圣善。”又曰：“宜尔子孙。”斯实颍川太君之
有也。享年若干，开元九年四月八日，薨于长安之翊
善里。先公早世，丘坟故域，古无合葬，有礼从宜。夫以
体归下地，万里岂殊乎黄壤？魂何不之双棺幸同乎
元宅。以其年十一月十六日，招魂，祔葬于万年县龙
苜乡神鹿里，申孝子不忍隔亲之情也。恩敕赐钱十
万，绢布皆百段。日䃅忠厚，汉武知其母教；“冯勤宠贵，
世祖称其母德。克轸天情，颇为连类。虢公生尽其礼，
没尽其哀，嗟阅水之日逝，惧藏山之夜徙。追镂碑版，
远贴图传。烝烝至意，有足感人；悾悾信言，故无愧色。”
铭曰：

“陈公舜后，杨侯周裔。去国何人，南迁几世。酃渌嶂表，
朱岸海际。两族相高，材雄兵锐。猗欤邦媛，俪兹国士。
友善琴瑟，华如桃李。心契法度，容和愠喜。资敬从夫，
移忠训子。嘉此令子，南溟北归。于天鹤唳，拔湔鸿飞。
朱宫退散，铜柱来威。国家安宠，鱼轩翟衣。子封虢略，
五公前宇。母邑颍川，三君旧土。感激荣庆，踌蹰今古。”
高堂。夜空，吊客朝聚。龙首山前，前临灞川。招魂五岭，
合葬三泉。山山丘墓，树树风烟。孝碑不灭，兹坟永传。